
BIRŠTONO SAVIVALDYBĖS  TARYBA

SPRENDIMAS
DĖL BIRŠTONO SAVIVALDYBĖS NEVYRIAUSYBINIŲ ORGANIZACIJŲ TARYBOS
NUOSTATŲ PATVIRTINIMO

2014 m. spalio 3 d. Nr. TS-151 
Birštonas


Vadovaudamasi Lietuvos Respublikos vietos savivaldos įstatymo 17 straipsnio 49 punktu,  Lietuvos Respublikos nevyriausybinių organizacijų plėtros įstatymo 6 straipsnio 4 punktu, Birštono savivaldybės taryba n u s p r e n d ž i a:
Patvirtinti Birštono savivaldybės nevyriausybinių organizacijų tarybos nuostatus (pridedama).
Sprendimas gali būti skundžiamas Administracinių bylų teisenos įstatymo nustatyta tvarka.



Savivaldybės merė			Nijolė Dirginčienė 

PATVIRTINTA
Birštono  savivaldybės tarybos
2014 m. spalio 3 d.
sprendimu Nr. TS -151


BIRŠTONO SAVIVALDYBĖS NEVYRIAUSYBINIŲ ORGANIZACIJŲ TARYBOS
NUOSTATAI

I. BENDROJI DALIS

1. Birštono savivaldybės nevyriausybinių organizacijų tarybos nuostatai reglamentuoja Birštono savivaldybės nevyriausybinių organizacijų tarybos (toliau – NVO taryba) funkcijas, teises ir darbo organizavimą.
2. NVO taryba – visuomeniniais pagrindais veikianti patariamoji kolegiali institucija, sudaroma lygiateisės partnerystės pagrindu iš savivaldybės institucijų, įstaigų ir nevyriausybinių organizacijų deleguotų atstovų.
3. NVO tarybos sudėtį ir nuostatus tvirtina, pildo ir keičia Savivaldybės taryba.
4. NVO taryba savo veikloje vadovaujasi Lietuvos Respublikos Konstitucija, Lietuvos Respublikos nevyriausybinių organizacijų plėtros ir kitais įstatymais, Lietuvos Respublikos Vyriausybės nutarimais, Savivaldybės tarybos sprendimais, kitais teisės aktais ir šiais nuostatais.
5. Vykdydama savo veiklą, NVO taryba bendradarbiauja su valstybės ir savivaldybės institucijomis ir įstaigomis, nevyriausybinėmis organizacijomis.

II. NVO TARYBOS VEIKLOS TIKSLAS, UŽDAVINIAI 

6. NVO tarybos veiklos tikslas  – užtikrinti nevyriausybinėms organizacijoms palankios aplinkos kūrimą, Lietuvos Respublikos nevyriausybinių organizacijų plėtros įstatyme numatytų principų įgyvendinimą Birštono savivaldybėje.
7.  NVO tarybos uždaviniai:
7.1. analizuoti, stebėti ir vertinti savivaldybės teisės aktų, turinčių įtakos nevyriausybinių organizacijų padėčiai savivaldybėje, rengimą ir įgyvendinimą;
7.2. teikti Savivaldybės tarybai, Savivaldybės tarybos komitetams, Savivaldybės administracijai siūlymus dėl savivaldybės prioritetų, susijusių su nevyriausybinėms organizacijoms palankios aplinkos savivaldybėje kūrimu, nustatymo ir nevyriausybinėms organizacijoms aktualių klausimų sprendimo, nevyriausybinių organizacijų programų ar projektų finansavimo.                 
7.3. kartą per metus informuoti Savivaldybės tarybą apie savo veiklą;
7.4. informuoti visuomenę apie NVO tarybos tikslus ir veiklą;
7.5. atlikti kitas priemones, susijusias su nevyriausybinių organizacijų veikla, jos koordinavimu.

III. NVO TARYBOS TEISĖS

8. NVO tarybos nariai turi teisę:
8.1. dalyvauti Savivaldybės tarybos, Savivaldybės administracijos struktūrinių padalinių posėdžiuose, kuriuose svarstomi su nevyriausybinėmis organizacijomis susiję klausimai;
8.2. gauti iš valstybės ir Savivaldybės administracijos padalinių, skyrių, kitų įstaigų bei organizacijų informaciją ir dokumentus, kurie reikalingi NVO tarybos veiklai;
8.3. kviesti į savo posėdžius valstybės ir savivaldybės institucijų ir įstaigų, nevyriausybinių organizacijų ir kitų įstaigų atstovus, nepriklausomus ekspertus;
8.4. organizuoti diskusijas nevyriausybinėms organizacijoms aktualiais klausimais savivaldybėje.

IV. NVO TARYBOS SUDARYMAS IR DARBO ORGANIZAVIMAS

9. NVO taryba sudaroma laikantis pariteto principo: ½ NVO tarybos narių – Savivaldybės institucijų ir įstaigų atstovai ir ½ NVO tarybos narių – nevyriausybinių organizacijų, veikiančių Savivaldybės teritorijoje, atstovai.
10. Nevyriausybinės organizacijos, neturinčios juridinio asmens statuso, ir kiti juridiniai asmenys, kurie pagal Lietuvos Respublikos nevyriausybinių organizacijų plėtros įstatymą nepriskiriami nevyriausybinėms organizacijoms, atstovų į NVO tarybą deleguoti negali
11. NVO tarybą sudaro 12 narių:
11.1. 6 nevyriausybinių organizacijų atstovai, kuriuos (po vieną) deleguoja jaunimo, kultūros, sporto, socialinių ir neapibrėžtų veiklos sričių nevyriausybinės organizacijos bei vietos bendruomenės;
11.2.  6 savivaldybės institucijų ir įstaigų atstovai, iš kurių 3 deleguoja Savivaldybės
taryba, 3 – Savivaldybės administracijos direktorius.
12. NVO taryba sudaroma 2 metų laikotarpiui, bet ne ilgiau kaip iki Savivaldybės tarybos kadencijos pabaigos.
13. NVO tarybos pirmininkas, pavaduotojas bei sekretorius išrenkami per pirmąjį posėdį. Pirmininku išrinkus savivaldybės institucijos atstovą, pavaduotoju turi būti išrinktas nevyriausybinės organizacijos atstovas ir atvirkščiai.
14. NVO tarybos nario įgaliojimai nutrūksta, jeigu:
14.1. NVO tarybos narys atsistatydina savo noru;
14.2. nutrūksta jo darbo (tarnybos) santykiai atstovaujamoje savivaldybės institucijoje;
14.3. jis atšaukiamas jį delegavusios institucijos iniciatyva.
15. NVO tarybos posėdžius inicijuoja ir veda NVO tarybos pirmininkas, jo nesant – pavaduotojas. Inicijuoti posėdį gali ir trečioji dalis NVO tarybos narių.
16. NVO taryba dirba pagal kasmet sudaromą ir tvirtinamą (protokoliniu sprendimu) veiksmų programą.
17. Kiekvienas NVO tarybos narys turi teisę siūlyti klausimus posėdžiui, iš anksto informavęs apie tai pirmininką.
18. NVO tarybos sprendimai priimami paprasta balsų dauguma. Balsams pasiskirsčius po lygiai, lemia NVO tarybos posėdžio pirmininko balsas. 
19. Savivaldybės administracija suteikia patalpas bei kitas būtinas technines priemones (kompiuterį, projektorių ir pan.) posėdžio organizavimui.
20. NVO taryba renkasi ne rečiau kaip vieną kartą per ketvirtį, esant būtinybei – dažniau.
21. NVO tarybos posėdžiai yra teisėti, kai juose dalyvauja daugiau kaip pusė NVO tarybos narių.
22. NVO tarybos narys, negalintis dalyvauti posėdyje, turi teisę išreikšti savo nuomonę, t.y. balsuoti elektroniniu paštu. Sprendimai priimami, kai jiems pritaria daugiau kaip pusė narių. 

V. BAIGIAMOSIOS NUOSTATOS

23. NVO tarybos sprendimai yra rekomendacinio pobūdžio.
24. NVO tarybos sprendimai yra vieši, informacija skelbiama Birštono savivaldybės interneto svetainėje.
25. NVO tarybos sprendimų įgyvendinimą koordinuoja Birštono savivaldybės administracijos paskirtas darbuotojas.
26. Nuostatai įsigalioja nuo jų patvirtinimo dienos. 
27. Galiojimo terminas yra neribojamas.
_________________

